b'\n_START_ARTICLE_\nChemtrail\n_START_SECTION_\nDescripci\xc3\xb3 del fenomen\n_START_PARAGRAPH_\nEls chemtrails semblen inicialment esteles de condensaci\xc3\xb3 normals. Tanmateix, segons els defensors de la tesi s\xc3\xb3n m\xc3\xa9s grosses i persisteixen durant molt m\xc3\xa9s temps, durant el qual s\'expandeixen i es creuen les unes amb les altres en estranys patrons, fins que arriben a cobrir completament el cel amb un "fals" cirroestrat._NEWLINE_Els partidaris de la teoria asseguren que el fenomen s\'est\xc3\xa0 estenent, alhora que s\'expandeix tamb\xc3\xa9 la xarxa dels qui en denuncien l\'exist\xc3\xa8ncia.\n_START_SECTION_\nConfusi\xc3\xb3 amb cirrus\n_START_PARAGRAPH_\nEls cr\xc3\xadtics a la teoria afirmen que una gran part dels suposats chemtrails s\xc3\xb3n en realitat cirrus (cirrus, cirrocumulus i cirrostratus). Aquests mateixos detractors insisteixen que els suposats chemtrails detectats es troben a gran altitud i no -com afirmen els seus defensors- a baixa.\n_START_SECTION_\nMagnitud de la conspiraci\xc3\xb3\n_START_PARAGRAPH_\nEls cr\xc3\xadtics argumenten que, atesa la magnitud de la suposada operaci\xc3\xb3 per produir chemtrails, seria necess\xc3\xa0ria la implicaci\xc3\xb3 d\'un gran nombre d\'individus. A m\xc3\xa9s a m\xc3\xa9s molts chemtrails provenen d\'avions civils, la qual cosa fa encara m\xc3\xa9s dif\xc3\xadcil mantenir el secret. Malgrat aix\xc3\xb2, no hi ha testimonis directes que confirmin la seva exist\xc3\xa8ncia, la qual cosa porta a suposar que la dita conspiraci\xc3\xb3 en realitat no existeix._NEWLINE_Segons la USAF, la seva \xc3\xbanica ala capa\xc3\xa7 d\'efectuar fumigacions \xc3\xa9s la 910, que utilitza per a aix\xc3\xb2 avions C-130 Hercules.\n_START_SECTION_\nAparici\xc3\xb3 i desaparici\xc3\xb3 de la chemtrail\n_START_PARAGRAPH_\nSegons la NOAA el fet que les esteles apareguin de vegades segmentades obeeix a que l\'avi\xc3\xb3 passa a trav\xc3\xa9s de zones de l\'atmosfera amb diferents humitats i temperatura:_NEWLINE_Ocasionalment un avi\xc3\xb3 de reacci\xc3\xb3, especialment si est\xc3\xa0 ascendint o descendint, passar\xc3\xa0 a trav\xc3\xa9s d\'una capa molt m\xc3\xa9s seca o m\xc3\xa9s humida de l\'atmosfera, la qual cosa pot produir el patr\xc3\xb3 d\'estela trencada observada, apareixent aquesta de manera segmentada en lloc de cont\xc3\xadnua.\n_START_SECTION_\nExist\xc3\xa8ncia de coloracions\n_START_PARAGRAPH_\nEn els cirrus -especialment en els cirrostratus- \xc3\xa9s normal que es produeixin irisacions. De fet l\'Organitzaci\xc3\xb3 Meteorol\xc3\xb2gica Mundial, al seu Atles de N\xc3\xbavols del 1975, ja mencionava que les esteles de condensaci\xc3\xb3 eren capaces de generar irisacions de colors excepcionals.\n_START_SECTION_\nFumigaci\xc3\xb3 poc pr\xc3\xa0ctica\n_START_PARAGRAPH_\nAtesa la gran altura a la qual es produeixen els chemtrails, la mida petita de les suposades part\xc3\xadcules que formen les fumigacions i els forts vents existents en aquella zona de l\'atmosfera, les part\xc3\xadcules no caurien sobre les zones fumigades, sin\xc3\xb3 que serien dispersades a grans dist\xc3\xa0ncies. Aix\xc3\xb2, a m\xc3\xa9s a m\xc3\xa9s, faria molt dif\xc3\xadcil per als conspiradors evitar veure\'s afectats per la fumigaci\xc3\xb3.\n_START_SECTION_\nTr\xc3\xa0nsit aeri\n_START_PARAGRAPH_\nEl tr\xc3\xa0nsit aeri mant\xc3\xa9 un elevat ritme de creixement. Aix\xc3\xb2 explica per qu\xc3\xa8 les esteles de condensaci\xc3\xb3 s\xc3\xb3n cada vegada m\xc3\xa9s abundants en el cel. Una altra prova que es tracta de simples esteles \xc3\xa9s la pr\xc3\xa0ctica desaparici\xc3\xb3 d\'aquestes els dies posteriors als atemptats de l\'11 de setembre de 2001, despr\xc3\xa9s dels quals es va suspendre el tr\xc3\xa0nsit aeri als Estats Units._NEWLINE_A m\xc3\xa9s a m\xc3\xa9s, pels cr\xc3\xadtics amb la teoria, els dibuixos que formen els chemtrails (creuant-se, paral\xc2\xb7lels, etc.) segueixen simplement les direccions de les rutes a\xc3\xa8ries.\n_START_SECTION_\nNo hi ha const\xc3\xa0ncia de fumigaci\xc3\xb3\n_START_PARAGRAPH_\nLes an\xc3\xa0lisis presentades pels partidaris de l\'exist\xc3\xa8ncia de chemtrails no s\xc3\xb3n considerades pels cr\xc3\xadtics una prova suficient. Hom critica que en aquests estudis no s\'analitzen els n\xc3\xbavols, sin\xc3\xb3 el s\xc3\xb2l, i que els productes trobats en ells s\xc3\xb3n normals i no constitueixen cap perill per a la poblaci\xc3\xb3. D\'altra banda tamb\xc3\xa9 s\'apunta a errors d\'interpretaci\xc3\xb3 com confusi\xc3\xb3 d\'unitats de mesura.'